DA Den Europæiske Unions Tidende C 257/4

Offentliggørelse af en ansøgning i henhold til artikel 8, stk. 2, i Rådets forordning (EF) nr. 509/2006 om garanterede traditionelle specialiteter i forbindelse med landbrugsprodukter og fødevarer

2012/C 257/04

Denne offentliggørelse giver ret til at gøre indsigelse mod ansøgningen, jf. artikel 9 i Rådets forordning (EF) nr. 509/2006 (1). Eventuelle indsigelser skal være Kommissionen i hænde senest seks måneder efter datoen for offentliggørelsen.

ANSØGNING OM REGISTRERING AF EN GARANTERET TRADITIONEL SPECIALITET

RÅDETS FORORDNING (EF) Nr. 509/2006

»TORTAS DE ACEITE DE CASTILLEJA DE LA CUESTA«

EF-Nr.: ES-TSG-007-0058-03.09.2008

1. Den ansøgende sammenslutnings navn og adresse:

Sammenslutningens eller organisationens navn (hvis det er relevant): Asociación de Empresarios de Confitería, Pastelería, Bollería, Heladería, Repostería y Platos Cocinados de Sevilla. (A.P.E.C.O.P.A.S.) Adresse: Avenida Recaredo 20, modulo 5 41003 Sevilla ESPAÑA Tlf. +34 954576427 E-mail: jproman@inesrosales.com

2. Medlemsstat eller tredjeland:

Spanien.

3. Varespecifikation:

3.1. Navn(e), der søges registreret (artikel 2 i forordning (EF) nr. 1216/2007):

»Tortas de Aceite de Castilleja de la Cuesta«

3.2. Navnets art:

☒ Navnet er specifikt i sig selv.  Navnet udtrykker landbrugsproduktets eller fødevarens specificitet.

Navnet »Tortas de aceite de Castilleja de la Cuesta« er et traditionelt navn som anført i »Inventario Español de Productos Tradicionales« (den spanske fortegnelse over traditionelle produkter), som generalsekretariatet for landbrug og fødevarer i det spanske ministerium for landbrug, fiskeri og fødevarer udgav i 1996 som en del af det EU-finansierede projekt »Euroterroirs«.

3.3. Søges navnet forbeholdt det produkt, som ansøgningen vedrører, jf. artikel 13, stk. 2, i forordning (EF) nr. 509/2006?

☒ Navnet søges forbeholdt det pågældende produkt.  Navnet søges ikke forbeholdt det pågældende produkt.

3.4. Produkttype:

Kategori 2.3. Brød, wienerbrød, kager, kiks og andet bagværk samt konfekturevarer.

3.5. Beskrivelse af det landbrugsprodukt eller den fødevare, som navnet i punkt 3.1 henviser til (artikel 3, stk. 1, i forordning (EF) nr. 1216/2007):

Navnet »Tortas de aceite de Castilleja de la Cuesta« udtrykker produktets specificitet, idet der er tale om et stykke bagværk, der er fremstillet af 27,7 % ekstra jomfruolie med en tolerance på ± 2 %. Denne sammensætning i kombination med den fuldt ud manuelle fremstilling giver produktet dets mest værdsatte egenskaber: et let brød med en fin butterdejsagtig konsistens og en umiskendelig smag og duft af olivenolie.

Organoleptiske egenskaber

Farve En uensartet, varm, brun farve, der er mere mørk de steder, hvor brødet er tyndest. Duft En karakteristisk mild duft af anis og olivenolie. Smag En karakteristisk sød smag. Konsistens En fast konsistens uden bløde steder, der let kan brydes.

Mikrobiologiske egenskaber

Parameter Grænse Skimmel- og gærsvampe < 500 CFU/g Aerobe mesofile bakterier < 500 000 CFU/g Enterobakterier < 500 CFU/g E. colibakterier Ingen i 1 g Salmonella/Shigella Ingen i 30 g Clostridier < 1 000 CFU/g Gule stafylokokker Ingen i 0,1 g

Fysio-kemiske egenskaber

Værdier pr. 100 g Torta de aceite Tolerancer Næringsværdi 495 Kcal/100 g ± 10 Protein (N × 6,25) 6,5 g/100 g ± 1 Kulhydrat 70 g/100 g ± 5 Fedt 22 g/100 g ± 2 Mættede fedtsyrer 14 % ± 2 Umættede fedtsyrer 85 % ± 5 Enkeltumættede fedtsyrer 75 % ± 5 Flerumættede fedtsyrer 9 % ± 2 Kolesterol 0 Vandindhold < 6 % Aske < 1,5 %

3.6. Beskrivelse af produktionsmetoden for det landbrugsprodukt eller den fødevare, som navnet i punkt 3.1 henviser til (artikel 3, stk. 2, i forordning (EF) nr. 1216/2007):

Ingrediens Andel Tolerancer Hvedemel 66,8 % ± 5 % Ekstra jomfruolie 27,7 % ± 2 % Invertsukker 2,7 % ± 0,5 % Grøn anis 1,0 % ± 0,25 % Hvidt sukker 0,8 % ± 0,25 % Sesam 0,7 % ± 0,25 % Salt 0,3 % ± 0,25 % Naturlig anisessens 0,03 % ± 0,01 %

Dejen tilføres også 34-40 % vand og 1-3 % gær i forhold til mængden af mel.

Først placeres melet i en skål eller på bordet, og der laves et lille hul i midten. Dernæst tilføjes alle de flydende ingredienser (ekstra jomfruolie, vand og invertsukker), og det hele blandes. Når det hele er godt blandet, tilføjes resten af ingredienserne, og dejen æltes, indtil den har den ønskede konsistens. Dejens sluttemperatur bør ligge mellem 25 og 28 °C. Hvis den er varmere, hæver dejen i delemaskinens skål, og hvis den er koldere, hæver den slet ikke. I ingen af tilfældene får brødet det ønskede udseende. For at opnå denne konstante sluttemperatur, tilføjes vand af forskellig temperatur, lige fra flager af is til varmt vand. I disse tilfælde kan æltningstiden variere. Man kan også regulere temperaturen ved hjælp af kølegasser beregnet til fødevarer.

Manuel formning af brødet

Når dejen er æltet færdig, deles den i mindre portioner. Hertil bruges en maskine, der deler dejen i lige store stykker af samme vægt. Dernæst formes brødet manuelt på følgende måde:

1) Med den ene hånd tager man en klump dej og placerer den i den modsatte håndflade.

2) Med samlede fingre holdes dejklumpen i den ene hånd, hvorefter håndkanten på modsatte hånd placeres midt på klumpen og presses let ned i dejen, mens den først føres op mod håndleddet og derefter tilbage mod fingrene, der åbnes og foldes ud, hvorved dejen strækkes ud i hele håndens længde.

3) Hver medarbejder råder over en flad beholder med hvidt sukker. Hånden med den udstrakte dej trykkes ned i beholderen, så brødets overflade dækkes af et fint lag sukker.

4) Dernæst sættes brødet på bagepladen. Hånden med den udstrakte dej holdes et par centimeter over bagepladen med håndfladen og dejen vendt opad. Med modsatte hånd løsnes den del af dejen, der sidder fast på lillefingeren, og placeres på bagepladen. Samtidig spredes fingrene langsomt fra hinanden, hvorved brødet får den runde facon. Hånden drejes langsomt opad (indtil håndfladen vender nedad), samtidig med at dejen slipper hånden og til sidst ligger på bagepladen med den sukkerdækkede overflade opad.

Det er denne måde at strække dejen på, der giver »La torta de aceite« det karakteristiske udseende og den næsten runde facon, der kun varierer et par millimeter i tykkelse hen over overfladen. På grund af dejens høje indhold af fedtstoffer (i dette tilfælde olivenolie) er formningsprocessen særdeles vigtig. Enhver anden formningsmetode vil presse olien ud af dejen, og man ville få et produkt med helt andre karakteristika.

Bagning

Det formede brød er rundt med en diameter på cirka 13 cm og fladt med en tykkelse på nogle få millimeter. Eftersom brødet er tyndt og har en stor overflade, skal det kun bage i nogle få minutter. Når brødet tages ud af ovnen, må dets relative vandindhold højst være 6 %. Det færdige produkt er et rundt brød, der varierer et par millimeter i tykkelse, omend det har tendens til at være tykkere rundt i kanten. Det har en uensartet, varm, brun farve, der er mere mørk de steder, hvor brødet er tyndest. Det har en sprød og fast konsistens uden bløde steder og en behagelig og mild duft af anis og olivenolie.

Afkøling og emballering

Brødet afkøles, inden det emballeres. Som følge af dets karakteristika (tyndt og med en stor overflade) tager det ikke mange minutter, før brødet er klar til emballering. Emballeringen foregår i to etaper:

Stykemballering: I denne fase pakkes hvert enkelt brød ind i paraffineret papir. Brødet lægges på midten af papiret. Først foldes det øverste stykke over brødet og dernæst det nederste. På hver side af brødet foldes papiret derefter ind, så det danner en spids, hvorefter det bukkes ind under brødet.

Pakkeemballering: Fem til seks brød indpakket i paraffineret papir lægges i en bakke for at beskytte dem mod slag. Derefter omsluttes bakken af en termoplastpose af polypropylen, der svejses sammen i siderne og dermed slutter tæt om bakken.

3.7. Landbrugsproduktets eller fødevarens specificitet (artikel 3, stk. 3, i forordning (EF) nr. 1216/2007):

De to største forskelle mellem »Tortas de aceite de Castilleja de la Cuesta« og andre brød, der er lavet på olivenolie, består i den manuelle formgivning af brødet og anvendelsen af ekstra jomfruolie.

3.8. Landbrugsproduktets eller fødevarens traditionelle karakter (artikel 3, stk. 4, i forordning (EF) nr. 1216/2007):

Der findes mange skriftlige henvisninger til »Tortas de aceite de Castilleja de la Cuesta« lige fra kogebøger og reklamer til lovprisninger af brødets udsøgte smag.

I »Inventario Español de Productos Tradicionales« (den spanske fortegnelse over traditionelle produkter) redegøres der for historien bag den traditionelle produktion af de berømte »Tortas de aceite de Castilleja de la Cuesta«, og se listen over ingredienser, der er forblevet uændret gennem tiden:

Historie: Produkt, der traditionelt blev fremstillet i Sevilla-provinsen, og hvis produktion som gradvist har spredt sig til hele den vestlige del af Andalusien. Produktets oprindelse kan spores tilbage til de hjemmelavede søde sager, der blev fremstillet og spist til påske. I 1914 fandt en sevillansk kvinde ved navn Inés Rosales i familieoptegnelserne en opskrift på en bestemt slags fint brød, der er karakteristisk for Aljarafe-området, og begyndte at producere og sælge det. Brødet laves fortsat i dag, og Inés Rosales' er det mest berømte af slagsen.

Ingredienser: hvedemel, olivenolie, sukker, frø, gær, sesam og grøn anis, salt og anisessens samt til tider små mandelkorn.

I undersøgelsen »Catalogación y Caracterización de los Productos Típicos Agroalimentarios de Andalucía« (Katalogisering og karakteristik af typiske landbrugs- og fødevareprodukter i Andalusien), der modtog prisen »VII premio de investigación sobre desarrollo económico y estudios agrarios« (den syvende udgave af prisen for forskning i økonomisk udvikling og landbrugsstudier), der uddeles af »Analistas Económicos de Andalucía« (De Økonomiske Analytikere i Andalusien) medtages »Tortas de Aceite de Castilleja de la Cuesta« på listen over traditionelle produkter:

— Produkt, der traditionelt blev fremstillet i landsbyen Aljarafe i Sevilla-provinsen, og hvis produktion gradvist har spredt sig til hele den vestlige del af Andalusien.

— Produktets oprindelse kan spores tilbage til de hjemmelavede søde sager, der blev fremstillet og spist til påske. Produktet nød størst udbredelse i begyndelsen af det 20. århundrede.

3.9. Minimumskravene og procedurerne for verifikation af specificiteten (artikel 4 i forordning (EF) nr. 1216/2007):

De minimumskrav, der karakteriserer det i denne ansøgning omhandlede produkt, er:

Det skal være et rundt brød, der er cirka 13 cm i diameter (± 2 cm), og som har en uensartet tykkelse på mellem 1 mm det tyndeste sted og 7 mm på det tykkeste sted, omend det har tendens til at være tykkere rundt i kanten.

Det skal have en uensartet, varm, brun farve, der er mere mørk de steder, hvor brødet er tyndest. Det skal have en sprød og fast konsistens uden bløde steder og en behagelig og mild duft af anis og olivenolie.

Det må ikke være tilsat nogen former for konserveringsmidler.

Der må udelukkende anvendes ekstra jomfruolie ved fremstillingen.

De parametre og procedurer, der anvendes til verifikation af produktets specificitet, og hyppigheden af disse kontroller er:

— Vandindhold: Udtørring. Hvert parti.

— Indhold af ekstra jomfruolie: Kromatografi. Årligt.

— Fravær af konserveringsmidler (sorbater, benzoater): Kromatografi. Årligt.

— Fravær af farvestoffer: Kromatografi. Årligt.

— Organoleptiske egenskaber: Paneltest. Kvartalsvist.

4. Myndigheder eller organer, der kontrollerer overholdelsen af varespecifikationen:

4.1. Navn og adresse:

Navn: SGS ICS Ibérica SA Adresse: C/ Trespaderne, 29 Edificio Barajas (Barrio Aeropuerto) 28042 Madrid ESPAÑA Tlf. +34 913138115 / 955602300 Fax — E-mail: ysolina.berbel@sgs.com

 Offentlig ☒ Privat

4.2. Myndighedens/organets særlige opgaver:

Det udpegede kontrolorgan, der er den eneste kontrolinstans, har ansvaret for at kontrollere, at alle kravene i varespecifikationen overholdes.

(1) EUT L 93 af 31.3.2006, s. 12.